Κλόνμελ

Το Κλόνμελ (Clonmel, από την ιρλανδική φράση Cluain Meala που σημαίνει «λιβάδι του μελιού») είναι πόλη της Δημοκρατίας της Ιρλανδίας, η σημαντικότερη και μεγαλύτερη της Κομητείας Τιπερέρυ. Η πόλη είναι γνωστή στην ιρλανδική ιστορία για την αντίστασή της στον στρατό του Όλιβερ Κρόμγουελ, ο οποίος είχε ήδη λεηλατήσει τις πόλεις Ντρόεντα και Γουέξφορντ.

Πληθυσμός
Η απογραφή του 2016 χρησιμοποίησε νέα σύνορα, που δημιούργησε το Κεντρικό Γραφείο Στατιστικής της Δημοκρατίας της Ιρλανδίας (CSO), για τον καθορισμό της πόλεως και των πέριξ, και επομένως ο πληθυσμός του Κλόνμελ σε εκείνη και τις μετέπειτα απογραφές δεν είναι άμεσα συγκρίσιμος με εκείνον των προηγούμενων απογραφών. Η απογραφή του 2016 βρήκε 17.140 κατοίκους στην πόλη, ενώ στην απογραφή του Απριλίου 2022 ο πληθυσμός ήταν 18.369 κάτοικοι, με βάση τους οποίους το Κλόνμελ ήταν η 27η μεγαλύτερη αστική περιοχή της Δημοκρατίας της Ιρλανδίας.

 Ιστορικά και γεωγραφικά στοιχεία 
Το Κλόνμελ αναπτύχθηκε σημαντικά στον ύστερο Μεσαίωνα και σήμερα πολλά ίχνη της εποχής εκείνης είναι ορατά στην πόλη. Μικρό τμήμα των τειχών της πόλεως παραμένει, κοντά στον παλαιό ναό της Αγίας Μαρίας. Ο ναός αυτός αποτελεί ένα από τα σημαντικότερα αρχιτεκτονικά χαρακτηριστικά της πόλεως.

 Στο Κλόνμελ γεννήθηκε το 1713 ο Αγγλοϊρλανδός μυθιστοριογράφος και Αγγλικανός κληρικός Λώρενς Στερν.
 Τον Νοέμβριο του 2015 τελέσθηκε στην πόλη ο πρώτος γάμος μεταξύ ομόφυλων στην ιστορία της Ιρλανδίας.

Το Κλόνμελ είναι κτισμένο στην κοιλάδα του Ποταμού Σουρ, ο οποίος διαρρέει την πόλη, το μεγαλύτερο όμως μέρος της είναι κτισμένο στη βόρεια όχθη. Στα νότια υψώνονται όρη της Οροσειράς Κιούμρα, ενώ προς τα βόρεια, τα ανατολικά και τα δυτικά απλώνονται κάποιες από τις πλέον εύφορες εκτάσεις της Ιρλανδίας, γνωστές ως «Χρυσαφένια Κοιλάδα»(αγγλ. Golden Vale, ιρλ. Machaire méith na Mumhan). Η έκταση της πόλεως είναι περίπου 11,59 τετραγωνικά χιλιόμετρα.

Παραπομπές

 Εξωτερικοί σύνδεσμοι 
 Το λήμμα «CLONMEL» στην 9η έκδοση της Encyclopædia Britannica, τόμος 6ος, σελ. 36

Κλονμελ